Author: halaszova anita
Last saved by: user
Company: SPU

Správa zo zahraničnej pracovnej cesty

1. Účastník zahraničnej pracovnej cesty:	
Meno, priezvisko, titul:	PhDr. Viera Hajdúková, PhD. – sekcia regionálneho školstva; odbor základných škôl
2. Zahraničná pracovná cesta:
Štát, mesto:			Belgicko, Brusel
Vykonaná v dňoch:	25. – 29. 09. 2013
Účel cesty:	Účasť na 6. zasadnutí tematickej pracovnej skupiny pre vzdelávanie v ranom detstve a starostlivosti (ECEC) vytvorenej na základe „Strategického rámca pre európsku spoluprácu v oblasti vzdelávania a prípravy ET 2020“.
3. Rámcový program zasadnutia pracovnej skupiny:
25. september 2013 – vo večerných hodinách príchod do Bruselu
26. – 27. september 2013 – zasadnutie/rokovanie tematickej pracovnej skupiny
27. september 2013 – vo večerných hodinách  – odchod, príchod na Slovensko.
4. Stručný priebeh rokovaní:
Cieľom pracovného stretnutia bolo pokračovať v diskusii v rámci strategického rámca európskej spolupráce v oblasti vzdelávania a odbornej prípravy. (ET 2020). 
Na úvod pracovného stretnutia Nora Milotay predstavila témy dvojdňovej diskusie. Po úvodnom odprezentovaní najsilnejších spomienok na PLA v Írsku prezentoval Keith Brumffit analýzu materiálov zaslaných členmi tematickej pracovnej skupiny – tematicky zameranú na evalváciu a hodnotenie, ktorá bola podkladom pre vypracovanie časti frameworku v oblasti monitorovania a hodnotenia kvality ECEC. V rámci tejto časti bol analyzovaný aj výstup za SR – pohľad na reálnu prax v oblasti monitorovania a hodnotenia kvality predprimárneho vzdelávania v SR. Členka TWG za Írsko, vedúca podskupiny „Monitorovanie a hodnotenie kvality ECEC“ zhrnula doterajšie návrhy za túto podskupinu, rešpektujúc závery PLA v Írsku, ktorá bola tematicky zameraná práve na monitorovanie a hodnotenie kvality ECEC. 
Nasledovali diskusie o rámci a konkrétnom konečnom obsahu a rozsahu rámca kvality ECEC na úrovni EÚ. Zástupcovia podskupín prezentovali konkrétne návrhy a obsahy. Práca pokračovala analýzou navrhnutých hesiel v Slovníku ECEC. Tu viaceré členky TWG, vrátane členiek z a SR, požadovali, aby boli vyvážene prezentované definície pojmov s ohľadom na prax v jednotlivých štátoch. Nesúhlas bol vyslovený najmä s tým, aby boli preferované niektoré krajiny na úkor iných. Odzneli zásadné požiadavky, aby boli jednotlivé heslá v slovníku jednoznačne zosúladené s ich medzinárodným chápaním, chápaním aj v rámci OECD, aby sa pod konkrétnym pojmom aj v rámci EÚ aj v rámci OECD chápali a prezentovali tie isté veci. Zdôraznená bola požiadavka veľmi starostlivého prevodu jednotlivých pojmov do národných jazykov. Pri zostavovaní slovníka sa bude brať do úvahy ISCED 2011. Zdôraznila sa požiadavka vypracovania „čistého“ slovníka v anglickom jazyku, čo umožní „čistý“ prevod do národných jazykov. Diskutovalo sa teda o celkovom kontexte slovníka, o jeho užitočnosti, prijateľnosti, adresnosti. 
V nasledujúcej časti sa prezentovali príklady najlepšej praxe ECEC v jednotlivých krajinách s dôrazom na ich súlad s cieľmi štátnej školskej politiky v oblasti predprimárneho vzdelávania. 
V rámci podskupiny „Kurikulum“, v ktorej pracujú aj členky za SR, sa diskutovala najmä nevyhnutná potreba, aby v národných kurikulách: dominovala motivácia detí pre učenie sa; hra bola ponímaná ako základná potreba dieťaťa aj ako základná metóda a forma výchovno-vzdelávacej činnosti v inštitúciách ECEC; rešpektovali sa rôzne pedagogické koncepty – s dôrazom na holistické ponímanie predprimárneho vzdelávania a na konštruktivistický prístup k predprimárnemu vzdelávaniu s dôrazom na zmysluplné učenie a učenie sa detí predškolského veku.
V prevažnej väčšine členských štátov EÚ je problémom financovanie inštitúcií ECEC; príprava budúcich učiteľov (resp. zamestnancov) zabezpečujúcich predprimárne vzdelávanie a starostlivosť v inštitúciách ECEC; efektívny spôsob vzdelávania; pomer učiteľ/deti/trieda.
Ďalšia časť bola venovaná problematike pracovnej sily a pracovných podmienok v rámci inštitúcií ECEC. Jaan Peeters prezentoval najnovší belgický výskum (v medzinárodnom kontexte) o pracovnej sile v inštitúciách ECEC. 
S ohľadom na prípravu nasledujúcej PLA v Dánsku (november 2013), prezentoval člen TWG z Dánska, dánsky vzdelávací systém. V denných centrách starostlivosti v Dánsku (naše materské školy) sa vzdelávanie a starostlivosť zameriava na: jazyk; osobnostný rozvoj; sociálne kompetencie; príroda a prírodné fenomény; kultúrne hodnoty a umelecké vyjadrovanie; telo a pohyb. Veľký dôraz sa kladie na rozvíjanie komunikácie v dánskom jazyku; všetky deti pred vstupom do základnej školy musia absolvovať test ovládania dánskeho jazyka. K najväčším výzvam v oblasti ECEC v Dánsku patria: ponímanie hry a životne dôležitých kompetencií; prax ECEC inštitúcií; práca s deťmi z bilingválneho prostredia; inklúzia; odstránenie nerovností v rozvoji chlapcov a dievčat.
Bol odprezentovaný predbežný program PLA v Dánsku a tiež doterajšie závery podskupiny „pracovné sily a pracovné podmienky“.
5. Odporúčané závery:
V rámci činnosti podskupiny Kurikulm aktívna účasť pri tvorbe 3. pracovnej verzie Kurikula predprimárneho vzdelávania pre ECEC, Frameworku o predprimárnom vzdelávaní a Slovníka ku obidvom pracovným materiálom.
6. Prehľad prinesenej dokumentácie a miesto jej uloženia:
Pracovné materiály poskytnuté organizátorom, ktoré boli predmetom rokovania sú uložené u PhDr. Viery Hajdúkovej, PhD. na sekcii regionálneho školstva, odbor ZŠ.
7. Osobitne vyhodnotený očakávaný prínos ZPC:
Pri tvorbe inovovaného Štátneho vzdelávacieho programu pre materské školy: a) akcentovať dieťa a detstvo a hru ako základnú potrebu dieťaťa; b) pri tvorbe obsahu výchovy a vzdelávania rešpektovať osobitosti predprimárneho vzdelávania; c) dodržiavať holistický prístup, d)dbať na dostatočnú otvorenosť.
8. Spôsob zverejnenia výsledkov ZPC, prenos získaných informácií:
Správa zo ZPC je zverejnená na www.minedu.sk

Súhlasíme so zverejnením správy na internete

Správu vypracovala: PhDr. Viera Hajdúková, PhD.

Dátum: 16. október 2013

Správu overil: Ing. Ondrej Divinský, riaditeľ O ZŠ

Správu schválil: Mgr. Zdenko Krajčír, GR SRŠ MŠVVaŠ SR